**Tid til omtanke**

**Socialpædagogerne Østjylland er glade for, at økonomiudvalget i Randers byråd har valgt at sætte en stopper for spareforslaget på det sociale område. Det giver nemlig tid til omtanke.**

*Af kredsformand Gert Landergren Due, Socialpædagogerne Østjylland*

Efter at økonomiudvalget i Randers byråd valgte ikke at gennemføre endnu en spareplan på socialområdet, er det tid til omtanke. I Socialpædagogerne Østjylland mener vi, at tiden skal bruges til at finde en stabil og langsigtet løsning på de store økonomiske og faglige problemer, der i mange år har kendetegnet det sociale område i Randers Kommune.

**Underfinansieret**

Det sociale område har gennem en årrække været underfinansieret, fordi det har været genstand for gentagende massive besparelser, og fordi der er kommet flere borgere med behov for hjælp og støtte. Det betyder, at der er opbygget en stor gæld på området, samtidig med at tilbuddene til borgerne kontinuerligt er blevet væsentligt forringet. Faktisk er hele det sociale område nået til et så kritisk punkt, at yderligere forringelser vil få markante konsekvenser for borgernes muligheder for et ordentligt liv og medarbejdernes arbejdsmiljø. Og det er ikke rimeligt for nogen af parterne.

**Tilbundsgående analyse**

Jeg mener derfor, at tiden skal bruges til at lave en tilbundsgående analyse af situationen på området. Den skal danne grundlag for, hvordan Randers Kommune fremover kan sikre værdige tilbud til den enkelte borger med særlige behov, samtidig med at der kommer en langsigtet løsning på det økonomiske kaos. I min optik vil det være langt den bedste investering, politikerne kan beslutte lige nu.

**Ægte demografimodel**

I Socialpædagogerne Østjylland mener vi, at der skal indføres en ægte demografimodel, der også tager højde for den tilgang af borgere med særlige behov, som kommunen oplever i disse år. Demografimodellen skal desuden sikre, at de økonomiske midler går til at støtte den enkelte borger i at fungere bedre i sin hverdag. Det må alt andet lige være formålet med Randers Kommunes indsats på området. I stedet for at ressourcerne endnu en gang bliver brugt til at afdække borgernes situation med henblik på at nedsætte deres ydelser – også kendt som investeringsmodeller.

**Fremtidssikret løsning**

Jeg vil foreslå, at politikerne og embedsmændene bruger tiden frem til efterårets budgetforhandlinger på at lave en grundig gennemgang af hele det sociale område med henblik på at finde en samlet og fremtidssikret løsning. En løsning, hvor der er fokus på borgernes velfærd og medarbejdernes trivsel – frem for fokus på bundlinjen i kommunekassen. Det arbejde deltager vi gerne i, hvis vi bliver inviteret.